Islam on ideologia muiden joukossa. Uskonnon kriittisen tarkastelun ei pitäisi olla kiellettyä. Kun kyse on islamista, ollaan Suomessa kuitenkin erittäin varovaisia.

Lähi-idässä sen sijaan islamia ja sen poliittista suuntausta ollaan kritisoitu ja analysoitu ahkerasti. Sen seurauksena on syntynyt kymmeniä eri lahkoja islamiin. Vain muutamissa islamilaisten hallitsemissa maissa, kuten Saudi-Arabiassa ja Iranissa vuodesta 1979 lähtien, valtaapitävien uskonnollisen näkemyksen kritisointi johtaa rangaistukseen.

Suomessa on kuitenkin sananvapaus. Täällä saa luvan kanssa esittää asiallista kritiikkiä erinäisistä ilmiöistä. Asia kuitenkin monimutkaistuu, kun on kyse islamista. Sananvapauden nojalla osa haluaa saada sanoa ihan mitä vain. Toisaalta toinen ääripää vaikenee mieluummin kokonaan, sillä pelkää olevansa tahtomattaan loukkaava.

Islamia ei pitäisi kohdella eri lailla kuin muita ideologioita. On liuta asioita, joiden kriittisestä tarkastelusta ei kenenkään – varsinkaan Euroopassa asuvan – ole syytä loukkaantua.

Esimerkiksi musliminaisten asemaan ja ihmisoikeuksiin liittyviä epäkohtia tulee pitää esillä. Myös poliittista islamia edustavien vallanpitäjien tekemistä pitää saada kritisoida.

Islamin opettajilla ja saarnaajilla on tällä hetkellä Suomessa verrattain vapaat kädet oman opetuksen sisällön suhteen. Islamissa, kuten muissakin kirjauskonnoissa, on sekä hyviä että pahoja aspekteja. Olisi voitava varmistua siitä, että aina kun islamia opetetaan tai saarnataan, olisi painotus positiivisissa kohdissa.

Myös keskustelua lasten vaatetuksesta on käyty verrattain vähän. Muslimipojilla pukeutuminen on tietenkin vapaata, mutta pienten tyttöjen huntujen käytöstä pitäisi voida käydä asiallista julkista keskustelua. Alakouluikäiset tytöt eivät voi tehdä itse pukeutumisratkaisujaan, vaikka huivin käyttö kuitenkin erottaa heidät silmiinpistävällä tavalla valtaväestöstä.

Tämän kaltaisista teemoista käyty asiallinen keskustelu ei ole loukkaavaa tai tuomittavaa. Myös muslimitaustaiset henkilöt osallistuisivat keskusteluun varmasti mielellään. Asummehan Suomessa. Täällä on taattu kaikille uskonrauha, mikä on hienoa, mutta demokratian periaatteiden kanssa ristiriitaista toimintaa ei pitäisi sallia.

Demokratia, sananvapaus ja kaikille tasa-arvoinen kohtelu. Nämä ovat hienoja arvoja, joista Euroopassa tulee pitää kiinni. Toivon, että pelko tai taloussuhteet islamilaisten maiden kanssa eivät ole esteenä sille, että islamista käydään asiallista keskustelua, siinä missä kaikista muistakin uskonnoista. Minkään ihmisryhmän parjaamista tai leimaamista ei sen sijaan tule hyväksyä. Keskustelua pitää käydä asiapohjalta, eikä mustamaalaamalla tietyn ideologian kannattajia.